Haldusakt
Haldusakt on administratsiooni toimingute õiguslik vorm. Haldusakti legaaldefinitsioon on sätestatud haldusmenetluse seaduse §-s 51, mille kohaselt on haldusakt haldusorgani poolt haldusülesannete täitmisel avalikõiguslikus suhtes üksikjuhtumi reguleerimiseks antud, isiku õiguste või kohustuste tekitamisele, muutmisele või lõpetamisele suunatud korraldus, otsus, ettekirjutus, käskkiri või muu õigusakt. Haldusakti eesmärk on reguleerida õigussuhteid. Sellest sättest tulenevalt on haldusakti omadused järgmised: Akti andjaks on haldusorgan; Akt antakse välja avalik-õiguslikus suhtes; Aktil on välismõju; Akt on regulatiivne; Tegemist on ühepoolse regulatsiooniga; Reguleeritakse üksikjuhtumit.